บางกอกแร้นช์ซื้อกิจการคืน5พันล.
แบงก์ไทยพาณิชย์สุดยอดที่ปรึกษา ควงธนาคารกรุงเทพให้กู้ ช่วยคนไทยซื้อกิจการบางกอกแร้นช์คืนจากต่างชาติ 5,700 ล้าน
31 ม.ค. 2556

แบงก์ไทยพาณิชย์สุดยอดที่ปรึกษา ควงธนาคารกรุงเทพให้กู้ ช่วยคนไทยซื้อกิจการบางกอกแร้นช์คืนจากต่างชาติ 5,700 ล้าน
นางกรรณิกา ชลิตอาภรณ์ กรรมการผู้จัดการใหญ่ ธนาคารไทยพาณิชย์ (SCB) เปิดเผยว่า ธนาคารเป็นที่ปรึกษาในการเข้าซื้อกิจการบริษัท บางกอกแร้นช์ คืนจากกองทุนเนวิส แคปปิตอล พาร์ทเนอร์ (ประเทศไทย) และราโบ แคปปิตอล บี.วี. มูลค่ากว่า 5,700 ล้านบาท ในลักษณะ Management Buy out (MBO) และธนาคารให้การสนับสนุนทางการเงินร่วมกับธนาคารกรุงเทพ มูลค่ารวม 4,100 ล้านบาท
ธนาคารไทยพาณิชย์มีความเชี่ยวชาญในการเป็นที่ปรึกษาในการเข้าซื้อกิจการในรูปแบบ Leverage buy out (LBO) / MBO และจากความสามารถในการจัดหาแหล่งเงินทุนทั้งในและต่างประเทศ รวมถึงบริษัท บางกอกแร้นช์ เองที่เป็นเป็นผู้นำในธุรกิจผลิตเนื้อเป็ดครบวงจร มีส่วนแบ่งทางการตลาดอันดับ 1 ในเมืองไทย และถือเป็นอันดับต้นๆ ของโลก ซึ่งที่ผ่านมามียอดขายเติบโตและมีอัตรากำไรที่ดีอย่างต่อเนื่อง รวมทั้งมีความสามารถในการสร้างกระแสเงินสดสูง 
นายโจเซฟ สุเชาว์วณิช รองประธานกรรมการ และกรรมบริหารภาคพื้นเอเชียและเอเชียแปซิฟิก บริษัท บางกอกแร้นช์ เปิดเผยว่า ธนาคารไทยพาณิชย์ดูแลตั้งแต่เริ่มกระบวนการและทุกธุรกรรม รวมถึงการมองหาโอกาสทางธุรกิจให้แก่บริษัท พร้อมทั้งให้คำแนะนำทางด้านธุรกิจมากกว่าเสนอขายผลิตภัณฑ์ 
“บริษัทได้ธนาคารไทยพาณิชย์มาเป็นที่ปรึกษาในการเข้าซื้อกิจการและการระดมทุนจากกลุ่มนักลงทุนและกองทุน และจัดหาแหล่งเงินกู้จากสถาบันการเงินถือเป็นการเพิ่มโอกาสของบริษัทด้านการส่งออกในญี่ปุ่นและประเทศในแถบยุโรป โดยน่าจะได้รับอานิสงส์จากการยกเลิกมาตรการห้ามนำเข้าเนื้อเป็ดสดของสหภาพยุโรป (อียู) และภาวะเศรษฐกิจของอียูที่มีแนวโน้มดีขึ้น รวมทั้งความเป็นไปได้สูงที่ญี่ปุ่นอาจจะประกาศยกเลิกมาตรการห้ามนำเข้าเนื้อเป็ดสดจากไทย โดยปริมาณการส่งออกไปญี่ปุ่นเคยสูงถึงประมาณ 1.2 หมื่นตัน ในช่วงก่อนเกิดไข้หวัดนก 
ปัจจุบันบริษัท บางกอกแร้นช์ เป็นผู้ผลิตเนื้อเป็ดรายใหญ่ของประเทศไทย มียอดขายปีละกว่า 7,000 ล้านบาท จะมีโอกาสเพิ่มส่วนแบ่งการตลาดของเนื้อเป็ดในญี่ปุ่น จากปริมาณการส่งออกเนื้อเป็ดไปตลาดโลกที่ 8,000 ตัน ซึ่งยังต่ำกว่าในปี 2003 ช่วงก่อนเกิดการระบาดของโรคไข้หวัดนกที่ไทยเคยมีปริมาณการส่งออกเนื้อเป็ดไปยังตลาดโลกมากถึงราว 1.8 หมื่นตัน
ก่อนหน้านี้ ธนาคารไทยพาณิชย์ได้ประกาศนโยบายชัดเจนในการรุกธุรกิจที่ปรึกษาเพื่อเพิ่มรายได้จากค่าธรรมเนียม